謝黄子耕惠紙被時在錢塘乍冷無衾窘甚
作者：韓淲
朝代：宋

paragraphs: 西江寒籐濯清冰，擣成楮衾起霜稜。
朱門鼎食笑弗顧，只有蕙帳眠山僧。
精緻不數氈毯厚，潔淨未必綾錦能。
禦冬氣清神煜煜，煖老體輕夢騰騰。
幽人玩之喜欲舞，可與飲水同曲肱。
江夏無雙知此意，又見寒來祇布被。
吳山客舍久窮愁，帝城貴家誰顧視。
急呼大兒開篋箱，取以贈吾真雅遺。
拂拭牀間時自思，展轉枕邊誠有愧。
當如此衾堅且白，身外輕肥皆棄置。